Swanger vrou tydens transitorooftog geskiet - Maroela Media
Swanger vrou tydens transitorooftog geskiet
'n Swanger vrou is Dinsdagoggend tydens 'n transitorooftog in die Wes-Kaap raakgeskiet.
Lt.kol. Andre Traut, woordvoerder van die polisie, het gesê die voorval het in Voortrekkerweg in Parow in die Wes-Kaap plaasgevind. "Sekuriteitsbeamptes is deur twee mense in 'n lokval gelei. Verskeie skote is deur die verdagtes afgevuur en 'n swanger voetganger is gewond," het Traut gesê.
Volgens Traut is sy na 'n hospitaal vervoer en daar opgeneem.
Hy voeg by die verdagtes het op die vlug geslaan met 'n onbekende hoeveelheid kontant. Niemand is nog in verband met die voorval in hegtenis geneem nie.
Russel Meiring, woordvoerder van ER24, het gesê die vrou het aan die kant van die pad gelê en was baie ernstig beseer. "Sy het 'n skietwond aan haar bors gehad. Sy is op die toneel behandel en daarna na die Tygerberg provinsiale hospitaal gehaas vir verdere behandeling," het Meiring gesê.